Verdagte in boud gewond ná rooftog op Pta-kleinhoeweDie polisie en ambulansdienste op die toneel. Foto: Orange Fox Security ŉ 33-jarige verdagte is Donderdag in die vroeë oggendure in hegtenis geneem nadat hy glo met ŉ haelgeweer in die agterstewe geskiet is ná ŉ huisroof op ŉ kleinhoewe buite Pretoria. Maroela Media het van ŉ betroubare bron verneem die man is deur lede van die gemeenskap in die omgewing van die Mooiplaas-kleinhoewes, langs die M26 buite Erasmia, wes van Centurion, aangekeer nadat die huisroof aangemeld is. Kapt. Bonginkosi Msimango, polisiewoordvoerder, het die inhegtenisneming en rooftog aan Maroela Media bevestig. “ŉ 32-jarige vrou was omstreeks 01:15 in haar kamer aan’t slaap toe sy wakker geword het van ŉ lawaai by die deur,” het Msimango gesê. “Sy het opgestaan en haar kamerdeur oopgemaak en drie mans, wat met vuurwapens gewapen was, in die huis opgemerk. Sy het dadelik die deur weer toegemaak en haar bure gebel om hulp te ontbied.” Die verdagtes het die huis geplunder en ŉ televisiestel, DVD-speler, luidsprekers, skootrekenaar en drie fietse gesteel voordat hulle op die vlug geslaan het. Die gesteelde ware het ŉ geskatte waarde van R15 000. “Een van die verdagtes is deur gemeenskapslede aangekeer en vasgetrek. Hy het koeëlwond aan sy onderlyf opgedoen en is in ŉ stabiele toestand onder polisiebewaking na ŉ hospitaal geneem.” Van die gesteelde huisware is later in die veld daar naby gevind. Die man sal in die Atteridgeville-landdroshof verskyn sodra hy uit die hospitaal ontslaan word. ŉ Volskaalse soektog na die ander twee verdagtes is van stapel gestuur. Die Erasmia-polisie ondersoek die voorval.